钦定古今图书集成/明伦汇编/宫闱典/第117卷 > 徒单四喜
## 钦定古今图书集成/明伦汇编/宫闱典/第117卷 > 徒单四喜

按《金史世戚传》：“四喜，哀宗皇后之弟也。正大九年正
月丁酉夜，四喜内侍焉。福惠至自归德，时河朔已失
利，京城犹未知。二人被旨迎两宫，遂托以报捷，执小
黄旗以入，至则奏两宫以奉迎之意。是日召二相入
议，二相及乌古孙奴申谏不可行，四喜作色曰：‘我奉
制旨迎两宫，有敢言不行者，当以别敕从事矣’。”二相
不复敢言，行议遂决。制旨所取两宫柔妃裴满氏及
令人张秀蕊、都辖承御汤药、皇乳母巩国夫人等十
馀人外，皆放遣之。又取宫中宝物马蹄金四百枚，大
珠如粟黄者七千枚，生金山一，龙脑板二及信瑞御
玺，仍许赐忠孝军，以两宫随行物之半。壬寅，太后御
仁安殿，出锭金及七宝金洗分赐忠“孝军。”是夜，两宫
骑而出，至陈留，见城外二三处火起，疑有兵，迟回问
奴申初不欲行，即承太后旨驰还。癸卯，入京，顿四喜
家，少顷还宫。复议以是夜再往，太后惫于鞍马，不能
动，遂止。明日，崔立变四喜、木甲、塔失不及。塔失不之
父咬住，四喜妻完颜氏，以忠孝卒九十七骑夺曹门
而出，将往归德，不得出，转陈州门，亦为门卒所止，门帅裕州防御使阿不罕斜合已遁去，经历官完颜合
住权帅职，麾门卒放塔失不等去，且曰：“罪在我，非汝
等之过。”明日，立以数十骑召合住，合住自分必死，易
衣冠而往，立左右扼腕欲加刃，立遥见，问：“汝是于忠
孝军出门者耶？”合住曰：“然。天子使命，某实放之，罪在
某。”立忽若有所省，顾群卒言：“此官人我识之，前筑里
城时，与我同事，我所部十馀卒盗官木，罪当死，此官
人不之问，但笞数十而已。此家能杀人，能救人，因好
谓合住曰：‘业已放出，吾不汝罪也’。”四喜等至归德，上
惊问两宫何如，二人奏京城军变，不及入宫。上曰：“汝
父汝妻独得出耶？”下之狱，皆斩于市。